Խրիստինա Մորֆովա

Խրիստինա Վասիլևա Մորֆովա (, ), բուլղարացի օպերային երգչուհի (քնարական-կոլորատուրային սոպրանո), մանկավարժ և հասարակական գործիչ։ Կոմպոզիտոր Ալեքսանդր Մորֆովի քույրը։

Կենսագրություն 
Խրիստինա Մորֆովան ծնվել է 1889 թվականի ապրիլի 24-ին Բուլղարիայի Ստարա Զագորա քաղաքում։ Սովորել է Պրահայում՝ Մարիա Պիվոդայի երաժշտական մասնավոր դպրոցում։ Այնտեղ էլ 1910 թվականին կատարել է իր առաջին ելույթը բեմում («Վաճառված հարսնացուն»)։ Երգել է Բռնոյի Օպերային թատրոնում։ 1913 թվականից եղել է Բուլղարիայի օպերային ընկերության (1921 թվականից՝ Սոֆիայի ազգային օպերա) մենակատարուհի։ 1913 թվականից հանդես է եկել համերգներով՝ կատարելով ինչպես արիաներ օպերաներից, այնպես էլ բուլղարական, չեխական ժողովրդական երգեր և սլավոնական այլ ժողովուրդների երգեր։ 1916 թվականից համերգային շրջագայություններով եղել է Բեռլինում, Միլանում, Փարիզում, Լոնդոնում։ 1916-1931 թվականներին եղել է Պրահայի ազգային թատրոնի մենակատարուհի։ 1931-1936 թվականներին դասավանդել է Սոֆիայի Երաժշտական ակադեմիայում։ Նրա աշակերտների թվում են եղել Ռայնա Միխայլովան (), Սիյկա Պետրովան (), Լյուբոմիր Վիշեգոնովը, Գյուրգա Պինջուրովան, Իվանկա Միտևա-Կորալովան, Լյուդմիլա Պրոկոպովան և այլք։

1935 թվականին համերգային շրջագայությամբ ԽՍՀՄ-ում հանդես գալուց հետո Խրիստինա Մորֆովան հեռացվել է ինչպես Ակադեմիայից, այնպես էլ Սոֆիայի ազգային օպերայից։ Զոհվել է 1936 թվականի հունիսի 1-ին Սոֆիայից ոչ հեռու տեղի ունեցած ավտովթարի հետևանքով։

Դերերգեր 
 «Աիդա», Վերդի – Աիդա
 «Գեղջկական ասպետություն», Մասկանի – Սանտուցա
 «Սամսոն և Դալիլա», Սեն-Սանս – Դալիլա
 «Լակմե», Դելիբ – Լակմե
 «Ֆաուստ», Գունո – Մարգարիտա
 «Կախարդական սրինգ», Մոցարտ – Գիշերվա թագուհի
 «Ենուֆա», Յանաչեկ – Ենուֆա
 «Վաճառված հարսնացուն», Սմետանա – Մարժենկա

Հիշատակ 
 Վառնա քաղաքի փողացներից մեկը կրում է Խրիստինա Մորֆովայի անունը։
 1936 թվականին Սոֆիայում հիմնադրվել է «Խրիստինա Մորֆովա» կանանց երգչախումբը ()։

Ծանոթագրություններ

Գրականություն 
 Музыкальный энциклопедический словарь/Гл. ред. Г. В. Келдыш. — М.: Советская энциклопедия, 1990. — с. 356 — ISBN 5-85270-033-9
 Морфов Б., Незабравимата Xристина Морфова. — София, 1980.

Բուլղարացի օպերային երգիչներ
Բուլղարացի մանկավարժներ
Բուլղարացի հասարակական գործիչներ
Բուլղարացի սոպրանոներ
Ավտոճանապարհային վթարներից զոհվածներ
20-րդ դարի օպերային երգիչներ